Τσίζκεϊκ καραμέλα με γιαούρτι
Ενα απίθανα νόστιμο γλυκό με βελούδινη κρέμα και μοσχοβολιστή καραμέλα. Τη φτιάχνουμε είτε σε ποτήρια για ατομικό σερβίρισμα ή σε φόρμα.
200 γρ. ζάχαρη λευκή, κρυσταλλική, 60 γρ. νερό, 20 γρ. γλυκόζη, 125 γρ. κρέμα γάλακτος περίπου 35% λιπαρά, σε θερμοκρασία δωματίου, 30 γρ. βούτυρο αγελάδος, σε θερμοκρασία δωματίου, 100 γρ. βούτυρο αγελάδος, λιωμένο + επιπλέον για τη φόρμα, 200 γρ. μπισκότα digestive, αλεσμένα στο μούλτι σε σκόνη, 50 γρ. φουντούκια, σπασμένα σε μικρά κομμάτια, 20 γρ. ζελατίνη σε φύλλα, 100 γρ. ζάχαρη καστανή, κρυσταλλική, 1½ κουτ. σούπας εκχύλισμα βανίλιας, 350 γρ. κρέμα γάλακτος 35% λιπαρά, 100 γρ. από την καραμέλα μας, 2 κουτ. σούπας γάλα φρέσκο, πλήρες, ζεστό, 200 γρ. τυρί κρέμα (τύπου Philadelphia), 200 γρ. γιαούρτι στραγγιστό
Ρίχνουμε σε ένα κατσαρολάκι με βαρύ πάτο τη ζάχαρη, το νερό και τη γλυκόζη. Τοποθετούμε στη φωτιά και ανακατεύουμε μέχρι να διαλυθούν όλα τα υλικά. Τα αφήνουμε να βράσουν και, όταν αποκτήσουν το χρώμα του κεχριμπαριού, αποσύρουμε από τη φωτιά. Ενσωματώνουμε, λίγο-λίγο και με μεγάλη προσοχή γιατί φουσκώνει το μείγμα και καίει πολύ, την κρέμα γάλακτος και μετά το βούτυρο, ανακατεύοντας έντονα με μια κουτάλα ή σπάτουλα ζαχαροπλαστικής (μαρίζ). Αφήνουμε την καραμέλα στην άκρη μέχρι να αποκτήσει θερμοκρασία δωματίου και ετοιμάζουμε τα υπόλοιπα μέρη του γλυκού.Ανακατεύουμε σε ένα μπολ το λιωμένο βούτυρο, τα μπισκότα και τα φουντούκια, χρησιμοποιώντας ένα κουτάλι. Απλώνουμε το μείγμα στη βάση μίας φόρμας διαμέτρου 24 εκ.  και ψήνουμε για 5 λεπτά, σε φούρνο προθερμασμένο στους 180°C. Ξεφουρνίζουμε, μοιράζουμε τη ζεστή βάση σε 8 χαμηλά ποτήρια και πιέζουμε ελαφρά. Αφήνουμε τις βάσεις να κρυώσουν. Μουλιάζουμε τα φύλλα της ζελατίνης σε κρύο νερό, για 5-6 λεπτά, για να μαλακώσουν. Στο μεταξύ, χτυπάμε στο μίξερ με το σύρμα τη ζάχαρη, τη βανίλια, την κρέμα γάλακτος και 100 γρ. από την καραμέλα (θα πρέπει να μας περισσέψει για το γαρνίρισμα) μέχρι να σταθεροποιηθούν. Στύβουμε τις ζελατίνες με τα χέρια και τις ανακατεύουμε στο ζεστό γάλα μέχρι να διαλυθούν. Ρίχνουμε σε ένα μπολ το τυρί με το γιαούρτι και τα ανακατεύουμε να ομογενοποιηθούν. Τα προσθέτουμε στο μείγμα του μίξερ και συνεχίζουμε το χτύπημα στη μεσαία ταχύτητα. Ρίχνουμε και το γάλα με τις λιωμένες ζελατίνες και ανακατεύουμε. Μόλις ομογενοποιηθεί εντελώς το μείγμα, το μοιράζουμε στα ποτήρια πάνω από το μείγμα μπισκότου. Βάζουμε τα γλυκά στο ψυγείο για τουλάχιστον 4 ώρες.Ζεσταίνουμε λίγο την καραμέλα που μας έχει περισσέψει στο φούρνο μικροκυμάτων μέχρι να γίνει αρκετά ρευστή και καλύπτουμε την επιφάνεια των τσίζκεϊκ με αυτήν.
Γιαούρτι,Κρέμα Γάλακτος,Τυρί